Delhi pollution:পাকিস্তানের বাতাসেই দূষণ, যোগীরাজ্যের আইনজীবীর অদ্ভুত সওয়াল সুপ্রিম কোর্টে!

নয়া দিল্লি: যত দোষ নন্দ ঘোষ! যোগীরাজ্যে দূষণের দায় কেন উত্তরপ্রদেশ(Uttar Pradesh) সরকারের হতে যাবে? এসবের পিছনে রয়েছে পাকিস্তান (Pakistan)। ইমরানের খানের দেশ থেকে দূষিত বাতাস(polluted air) ঢুকছে উত্তরপ্রদেশে। এটা যিনি বলছেন, তিনি উত্তরপ্রদেশের একজন বরিষ্ঠ আইনজীবী। আর যেখানে দাঁড়িয়ে বলছেন, সেটা দেশের শীর্ষ আদালতের কক্ষ। যাঁর সামনে দাঁড়িয়ে যোগী আদিত্যনাথের(Yogi Adityanath) আইনজীবী দূষণের দায় ঝেড়ে ফেলার চেষ্টা করলেন, তিনি সুপ্রিম কোর্টের (supreme court) প্রধান বিচারপতি।
উত্তরপ্রদেশের সিনিয়র আইনজীবী রঞ্জিত কুমারের সওয়ালটা ছিল এরকম:উত্তরপ্রদেশে যে বায়ুদূষণ, এর একটা বড় কারণ কিন্তু পাকিস্তান। দূষিত বায়ু পাকিস্তান থেকেই আসছে। উত্তরপ্রদেশ থেকে দূষণ সামান্যই।

আরও পড়ুন:ক্ষতিপূরণ দেবে না বলে কৃষক মৃত্যুর তথ্য লুকাচ্ছে কেন্দ্র, কটাক্ষ রাহুলের

যোগীর সিনিয়র আইনজীবীর সাফাই শুনে বিস্মিতই হয় প্রধান বিচারপতি এনভি রমনার ডিভিশন বেঞ্চ। তা-ও আবার হলফনামা দিয়ে। তৎক্ষণাৎ প্রধান বিচারপতির কটাক্ষ: ‘তা হলে কী বলতে চান, পাকিস্তানের শিল্প বন্ধ করে দেব?’ এখানেই না থেমে প্রধান বিচারপতি বলেন, ‘সরকার সরকারের কাজ করুক। দূষণ নিয়ন্ত্রণের দিকে খেয়াল রাখুক। প্রকৃতির নিয়মের দিকে খেয়াল না রাখলেও চলবে।’
দিল্লি ও লাগোয়া রাজ্যের দূষণ নিয়ে সুপ্রিম শুনানির সময় শুক্রবার তলব পড়েছিল উত্তরপ্রদেশ সরকারের। রাজধানীর দূষণের একটা বড় কারণ প্রতিবেশী দুই রাজ্য। সেই সূত্রে যোগীর আইনজীবীর আরও দাবি, উত্তরপ্রদেশের দূষিত বায়ু দিল্লিতে আসে না। পাকিস্তান থেকে ঢুকে পটনার দিকে চলে যায়।

আরও পড়ুন:ওডিশায় বেলাইন দুরন্ত এক্সপ্রেস, নিরাপদে যাত্রীরা

এর আগের দিনই সুপ্রিম কোর্টের ডিভিশন বেঞ্চ দিল্লির দূষণ নিয়ে কেন্দ্রকে তুলোধোনা করে। বায়ুদূষণ সূচক ৫০০ (বিপজ্জনক মাত্রা) ছাড়িয়ে যাওয়ায় উদ্বেগ প্রকাশ করে। কেন্দ্রকে ২৪ ঘণ্টা সময় বেঁধে দিয়ে, দ্রুত পদক্ষেপ করার নির্দেশ দেয়। না হলে সুপ্রিম কোর্টই টাস্ক ফোর্স গঠন করবে। সুপ্রিম বেঞ্চের মনে হয়েছে, সরকার দূষণ নিয়ে গড়িমসি করছে। যার জেরে আদালতের সময় নষ্ট হচ্ছে। কাজের কাজ কিছু হচ্ছে না।
শুক্রবার সুপ্রিম কোর্টে হলফনামা দাখিল করে কেন্দ্র জানিয়েছে, পাঁচ সদস্যের একটি এনফোর্সমেন্ট টাস্ক ফোর্স গঠন করা হয়েছে। এ ছাড়া ফ্লাইং স্কোয়াডকেও বিশেষ আইনি ক্ষমতা দেওয়া হয়েছে।
এখন দেখার কেন্দ্রের টাস্ক ফোর্স রাজধানীবাসীকে দূষণের হাত থেকে স্বস্তি দিতে পারে কি না।